上書行
作者：劉敞
朝代：宋

paragraphs: 仕不至二千石，賈不至五百萬。
此事夸者憂，而非志士嘆。
君不見下邳少年受書起，幄中運籌制千里。
功成不受二萬戶，拂衣歸從赤松子。
君不見計倪半策誅強吳，鴟夷扁舟遊五湖。
三致千金不自擅，至今籍籍宗陶朱。
大賢富貴不爲己，心事邈與常人殊。
逢時致身如反手，雲蒸龍變無時無。
君勿愛上書獻賦稱賢豪，刺繡倚市相矜高。
丈夫昔曾笑徒勞，商賈旦旦爭錐刀。